Jumejn biss ‘l bogħod mill-kunċert ferm mistenni Isle of MTV, uħud mill-ħames artisti internazzjonali li se jieħdu sehem bdew jaslu Malta waqt li l-kumplament se jaslu dakinhar stess tal-kunċert. L-akbar wesgħa fil-gżejjer Maltin, il-Fosos tal-Furjana bħalissa mimlija tagħmir u materjal ieħor relatat mal-kunċert, Isle of MTV li issa daħal fit-tmien sena tiegħu. F’inqas minn 48 siegħa oħra, il-Fosos mistennija jerġgħu jinksew minn folla kbira li fis-snin l-imgħoddija laħqet madwar 5,0,000 ruħ. Bit-tħejjijiet fl-aqwa tagħhom, il-Producer Eżekuttiv tal-kunċert, Richard Godfrey tkellem ma’ tvm.com.mt dwar is-suċċess li kiseb dan il-kunċert fl-aħħar snin u kif din s-sena mhux se tkun eċċezzjoni. Għall-kunċert ta’ nhar il-Erbgħa, se jiġu Malta ħames artisti ta’ fama internazzjonali – uħud ftit iktar popolari minn oħrajn. DJ Hardwell, hu x’aktarx l-aktar magħruf mad-dilettanti tal-mużika dance u elettronika hekk. L-Olandiż ta’ 25 sena rebaħ l-unur tal-aqwa DJ tas-sena l-oħra tad-DJ mag top 100 u d-diski tiegħu, bħal ‘Call me a Spaceman’ u ‘Apollo’, sikwit jindaqqu fil-clubs madwar id-dinja. Kiesza hi kkunsidrata bħala waħda mill-aktar kantanti promettenti, partikolarment wara li fl-aħħar xhur ħarġet il-kanzunetta Hideaway. Dizzee Rascal, kantant Brittaniku, hu popolari ferm fl-Ingilterra. Fost id-diski tiegħu, taħlita ta rnb u dance, hemm Bonkers u Going Crazy. Nicole Scherzinger, li kienet parti mill-grupp Pussycat Dolls u l-maħbuba tas-sewwieq tal-Formula 1 Lewis Hamilton, se tkun fost l-artisti l-aktar mistennija fuq il-Fosos, b’kanzunetti li jinkludu ‘boomerang’ u l-aktar waħda riċenti ‘Your love’. L-aħħar u mhux l-inqas, Enrique Iglesias li żgur m’għandu bżonn l-ebda introduzzjoni. Kien il-protagonista ewlieni fl-ewwel żewġ edizzjonijiet tal-Isle of MTV u din is-sena mhux mistennija li tkun differenti. Għalkemm issa ilu fix-xena mużikali għal diversi snin, l-Ispanjol hu popolari ma ġenerazzjonijiet differenti. Enrique għadu attiv ħafna tant li l-kanzunetta ‘Bailando’ tidher li se tkun waħda mid-diski tas-Sajf. Se jkun hemm ukoll il-parteċipazzjoni ta’ talenti lokali fosthom il-band Maltija Funk Initiative li fil-ġimgħat li għaddew rebħet il-kompetizzjoni tal-Battle of the Bands, kif ukoll id-DJs Tenishia. L-Erbgħa, is-servizz tat-trasport pubbliku se jibqa għaddej sas-1.30 a.m. u dawk kollha li se jattendu huma mħeġġa jużaw dan il-mezz. Il-servizz tal-Park and Ride ukoll se jiġi estiż b’siegħa. Eventwalment, f’Awwissu l-kunċert se jixxandar madwar id-dinja fuq l-istazzjonijiet tal-MTV.